Κανονισμός (ΕΚ) αριθ. 1442/2002 της Επιτροπής

της 7ης Αυγούστου 2002

για την τροποποίηση του κανονισμού (ΕΚ) αριθ. 1554/2001 για τη θέσπιση των λεπτομερειών εφαρμογής του κανονισμού (ΕΚ) αριθ. 1260/2001, του Συμβουλίου όσον αφορά τη διάθεση της ζάχαρης που παράγεται στα γαλλικά υπερπόντια διαμερίσματα και την εξίσωση των όρων της τιμής με την προτιμησιακή ακατέργαστη ζάχαρη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 680/2002 της Επιτροπής(2), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Το άρθρο 7 παράγραφος 4 του κανονισμού (ΕΚ) αριθ. 1260/2001 προβλέπει τη χορήγηση κοινοτικών κατ' αποκοπήν ενισχύσεων για τη διάθεση, σε ευρωπαϊκές περιφέρειες της Κοινότητας, ζάχαρης που παράγεται στα γαλλικά υπερπόντια διαμερίσματα. Οι ενισχύσεις αυτές αφορούν, αφενός, το ραφινάρισμα σε βιομηχανίες ραφιναρίσματος στις ευρωπαϊκές περιφέρειες της Κοινότητας ζάχαρης που παράγεται στα διαμερίσματα αυτά και, αφετέρου, τη μεταφορά ζάχαρης που παράγεται σε αυτά τα διαμερίσματα μέχρι τις ευρωπαϊκές περιφέρειες της Κοινότητας, καθώς και, ενδεχομένως, την αποθήκευσή τους στα εν λόγω διαμερίσματα.

(2) Οι ενισχύσεις αυτές καθορίστηκαν με τον κανονισμό (ΕΚ) αριθ. 1554/2001 της Επιτροπής(3) για την περίοδο εμπορίας 2001/02. Όσον αφορά τις ενισχύσεις για τη μεταφορά από το στάδιο εξόδου από το εργοστάσιο μέχρι το στάδιο fob και την αποθήκευση στα γαλλικά υπερπόντια διαμερίσματα, οι ενισχύσεις καθορίστηκαν για την περίοδο εμπορίας 2001/02 στο άρθρο 2 παράγραφος 1 στοιχεία α) και γ) του εν λόγω κανονισμού. Πρέπει τώρα, αφού η Επιτροπή έλαβε στοιχεία για τη δικαιολόγηση του επιπέδου αυτών των ενισχύσεων, να καθορισθούν τα ποσά των ενισχύσεων για τις περιόδους εμπορίας 2002/03 έως 2005/06, περίοδο για την οποία ο κανονισμός (ΕΚ) αριθ. 1260/2001 προβλέπει τον καθορισμό των τιμών παρέμβασης και των ποσοστώσεων παραγωγής και ραφιναρίσματος. Επίσης, πρέπει να συνεχισθεί για την ίδια περίοδο η χορήγηση της ενίσχυσης που αντιπροσωπεύει τα έξοδα θαλάσσιας μεταφοράς καθώς και της ενίσχυσης για το ραφινάρισμα.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 παράγραφος 1 του κανονισμού (ΕΚ) αριθ. 1554/2001 αντικαθίσταται από το ακόλουθο κείμενο: "1. Κατόπιν αιτήσεως προς τις αρμόδιες γαλλικές αρχές, χορηγείται, για τις περιόδους εμπορίας 2002/03 έως 2005/06, στους παραγωγούς της ζάχαρης που αναφέρονται στο άρθρο 1 και παραδίδεται στα ευρωπαϊκά λιμάνια της Κοινότητας, ενίσχυση που αποτελείται:

α) από ένα κατ' αποκοπήν ποσό, εκφρασμένο σε λευκή ζάχαρη, που αντιπροσωπεύει τα έξοδα μεταφοράς από το στάδιο εξόδου από το εργοστάσιο μέχρι το στάδιο fob, που καθορίζεται σε:

- 17 ευρώ ανά τόνο για τα διαμερίσματα της Réunion και της Μαρτινίκας,

- 24 ευρώ ανά τόνο για το διαμέρισμα της Γουαδελούπης·

β) από ένα ενιαίο κατ' αποκοπήν ποσό που αντιπροσωπεύει τα έξοδα θαλάσσιας μεταφοράς από το στάδιο fob των γαλλικών υπερπόντιων διαμερισμάτων στο στάδιο cif (κήτος του πλοίου) στα ευρωπαϊκά λιμάνια της Κοινότητας, καθώς και τα έξοδα ασφάλισης για τη μεταφορά αυτή·

γ) από ένα ποσό που καθορίζεται για 100 χιλιόγραμμα αποθηκευμένης ζάχαρης στο τέλος κάθε μήνα στις εγκαταστάσεις των παραγωγών, το οποίο εκφράζεται σε αξία λευκής ζάχαρης σε 0,45 ευρώ ανά μήνα για τα διαμερίσματα της Γουαδελούπης και σε 0,35 ευρώ για τα διαμερίσματα της Ρεϋνιόν."

Άρθρο 2

Το άρθρο 4 παράγραφος 1 του κανονισμού (ΕΚ) αριθ. 1554/2001 αντικαθίσταται από το ακόλουθο κείμενο: "1. Για τις ζάχαρες που αναφέρονται στο άρθρο 1, που έχουν υποστεί ραφινάρισμα κατά τις περιόδους εμπορίας 2002/03 έως 2005/06 σε μια βιομηχανία ραφιναρίσματος στις ευρωπαϊκές περιφέρειες της Κοινότητας, χορηγείται στις εν λόγω επιχειρήσεις ραφιναρίσματος ενίσχυση για κάθε δέκατο του εκατοστού που υπερβαίνει το 92 %, ποσού που ισούται με 0,0387 % της τιμής παρέμβασης της ακατέργαστης ζάχαρης που καθορίστηκε την ίδια περίοδο αυτή."

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 104 της 20.4.2002, σ. 26.

(3) ΕΕ L 205 της 31.7.2001, σ. 18.